Bergen offentlige bibliotek
Store norske leksikon,Kunst og estetikk,Kulturinstitusjoner,Bibliotek
Bergen offentlige bibliotek er folkebiblioteket i Bergen. I tillegg til hovedbiblioteket i sentrum, består Bergen offentlige bibliotek av seks bibliotekfilialer. Filialene er lokalisert i Fana, Landås, Loddefjord, Fyllingsdalen, Åsane og Ytre Arna. Biblioteket satser mye på arrangementer og i 2017 fikk biblioteket Norsk Publikumsutviklings pris for Beste formidler, blant annet på grunn av økningen i besøkstall og at de lar brukerne få innflytelse over eget bibliotek.
Samlinger Spesialsamlingen omfatter Bergensavdelingen, en trykkhistorisk samling av alt materiale utgitt i Bergen i perioden 1721–1900, Holberg-samlingen og en samling på rundt 60 000 eldre klassiske notematerialer, dessuten solide samlinger av eldre norsk og utenlandsk litteratur som ikke er tilgjengelig andre steder. Blant bibliotekets publikasjoner nevnes Bibliotheca Bergensis I (1926), en katalog over Bergens-trykk før 1900. Som testamentarisk gave mottok biblioteket Edvard Griegs etterlatte musikalier, manuskripter og bøker (ca. 25 000 dokumentsider), blant annet mye av Griegs korrespondanse. Historikk Biblioteket ble opprettet 1874 med Paul Botten-Hansens boksamling som grunnstamme, etter at den var kjøpt privat og gitt til kommunen. Bibliotekets hovedbygning ble oppført etter tegning av Olaf Nordhagen (1917) og med bidrag fra private, blant andre Christian Børs. Biblioteket har også ellers nytt godt av private gaver fra Johan L. Mowinckel, Oluf Bjørneseth og flere.Det ble i 1937 det første norske sentralbibliotek. Fra 1981 er fylkesbiblioteket egen administrativ enhet. Biblioteket drev bokbåt i perioden 1959–64, til fylkesbiblioteket overtok driften. Bygningen, både eksteriør og interiør, ble fredet 1993. Eksterne lenker Bergen offentlige bibliotek Litteratur Flaten, Trine Kolderup. (1995). Veier til viten: Bergen offentlige bibliotek fra fortid til fremtid. Bergen offentlige bibliotek. Fulltekst hos Nasjonalbiblioteket